钦定古今图书集成/明伦汇编/氏族典/第161卷 > 韩维
## 钦定古今图书集成/明伦汇编/氏族典/第161卷 > 韩维

按《宋史韩维传》：“维字持国，以进士奏名礼部。方亿辅
政，不肯试大廷，受荫入官。父没后，闭门不仕，宰相荐
其好古嗜学，安于静退，召试学士院，辞不就。富弼辟
河东幕府，史馆修撰欧阳修荐为检讨，知太常礼院。
乞罢礼院，以秘阁校理通判泾州。神宗封淮阳郡王，
颍王，维皆为记室参军。王每事咨访，维悉心以对。左”
右史阙，英宗择人执政，以维对，遂同修起居注，侍迩
英讲。进知制诰，知通进银台司。颍王为皇太子兼右
庶子。神宗即位，除龙图阁直学士，求去，知汝州。数月，
召兼侍讲、判太常寺。熙宁二年，迁翰林学士、知开封
府。明年，为御史中丞，以兄绛在枢府，力辞之。王安石
亦恶其言保甲事，复使为开封。维奏事殿中，以言不
用，请郡，遂出知襄州，改许州。七年二月，召为学士承
旨。王安石罢，会绛入相，加端明殿学士、知河阳，复知
许州，进资政殿学士、提举嵩山崇福宫。未几，起知陈
州，未行，召兼侍读，加大学士，拜门下侍郎。有忌之者，
密为谗愬，诏分司南京。尚书右司王存抗声帘前曰：
“韩维得罪，莫知其端，臣窃为朝廷惜。”乃还大学士、知
邓州。兄绛为之请，改汝州。久之，以太子少傅致仕，转
少师。绍圣中，坐元祐党，降左朝议大夫，再谪崇信军
节度副使，均州安置。诸子乞纳官爵，听父里居。哲宗
览奏恻然，许之。元符元年，以幸睿成宫，复左朝议大
夫。是岁卒，年八十二。徽宗初，悉追复旧官。